OBH 2192/1999.
Az állampolgári jogok országgyűlési biztosa általános helyettesének jelentése
Előadó: dr. Balsai Józsefné

Az eljárás megindítása:

Panaszos a részére bírósági végzések alapján elrendelt - 1998 augusztusa óta húzódó - illeték visszatérítésének elmaradását sérelmezte beadványaiban.

Érintett alkotmányos jog:

Az 1949. évi XX. törvény a Magyar Köztársaság Alkotmányának 2. § (1) bekezdésében kihirdetett, független demokratikus jogállamiság elvéből következő jogbiztonság követelménye, illetve az ennek részét képező tisztességes eljáráshoz való jog.

Alkalmazott jogszabályok:

Az állampolgári jogok országgyűlési biztosáról szóló 1993. évi LIX. törvény;
Az államigazgatási eljárás általános szabályairól szóló, többszörösen módosított 1957. évi IV. törvény 3. § (3) bekezdése, valamint 26. §-a;
Az illetékekről szóló, többszörösen módosított 1990. évi XCIII. törvény 79. §;
Az adózás rendjéről szóló, többszörösen módosított 1990. évi XCI. törvény 3. §-a, és e törvény 85. §-ában foglaltak.

Megállapított tényállás:

Panaszos mint felperes, a Hungária Biztosító Rt.-vel szemben érvényesített kártérítési igényt. Az eljárás során a Miskolci Városi Bíróság 1998. október 8. napján kelt ítéletével érdemi döntést hozott, egyúttal 4. Pk. 90.338/1998/8., 40. P. 24.599/1998/6. és 37. P. 20.291/1999/9. számú végzéseiben összesen 14.000 Ft illeték visszatérítését rendelte el panaszos részére.

A Borsod-Abaúj-Zemplén Megyei Önkormányzat Megyei Illetékhivatala az ügyben nem intézkedett, így rövid úton, telefonon szükségesnek tartottam érdeklődni a beadványban foglaltak alapján az illetékhivatalnál, ahol a következőket hozták tudomásomra:

Hivatkozott bírósági végzések jogerőre emelkedése után, 1999. március 01. napján hozták meg a határozatokat és azok rövidesen kézbesítésre kerülnek. Panaszos ezután 

ismét az Országgyűlési Biztos Hivatalához fordult beadvánnyal, ugyanis a Borsod-Abaúj-Zemplén Megyei Illetékhivatal határozatai illetékösszeg visszatérítése helyett illeték átszámolását rendelték el vagyonszerzési illetéktartozása javára, így panaszost további illeték és annak pótlékai megfizetésére kötelezték.

Panaszos újabb beadványában arra hivatkozott, hogy mások mulasztása miatt nem hajlandó a bírósági végzéssel jóváhagyott - részére visszatérítendő - illetéket átszámolással megfizetni.
Mindezek után, az 1993. évi LIX. törvény 18. §-ában foglaltak alapján, felkértem a Borsod-Abaúj-Zemplén Megyei Közigazgatási Hivatal vezetőjét felügyeleti intézkedés megtételére.

A vizsgálat megállapításai:

A felügyeleti jogkörben tett intézkedés hatására a Borsod-Abaúj-Zemplén Megyei Önkormányzati Hivatal Megyei Illetékhivatala a 654.983/1998., 650.342/1999., 651.104/1999., 608.131/1999., 650.823/1999. és a 650.823-03/1999. számon kiadott határozatokat visszavonta és elrendelte 16.084 Ft (14.000 Ft illeték megnövelve 2.084 Ft késedelmi pótlékkal) visszatérítését, amely összeget panaszos postai úton kapja kézhez.

Az iratok újbóli felülvizsgálata során ugyanis megállapítást nyert, hogy a nyilvántartott illetéktartozás teljes egészében kiegyenlítésre került, ezért rendelte el a Borsod-Abaúj-Zemplén Megyei Illetékhivatal  az illeték visszatérítését, megnövelve a késedelmi pótlékkal. Határozatot az államigazgatási eljárásról szóló 1957. évi IV. törvény 61. §-a, az illetékekről szóló 1990. évi XCIII. törvény 79. §, 80. § (1) bekezdés i./ pontja, 81. § (1) bekezdése, valamint az adózás rendjéről szóló 1990. évi XCI. törvény 67. § (2) és a 84. § (4) bekezdése alapján hozta meg.

Az állampolgári jogok országgyűlési biztosának általános helyettese a vizsgálat során megállapította, hogy panaszos tisztességes eljáráshoz való alkotmányos joga, illetve a bírósági ítéletek hatóságok általi maradéktalan végrehajtásának elmulasztása folytán a jogbiztonság követelménye is sérült az illetékhivatal eljárása során. Az illetékhivatal ugyanis a tényállást nem kellően tisztázva hozta meg határozatait.

Tekintettel arra, hogy a sérelem orvoslása a vizsgálat eredményeként - saját hatáskör-
ben - megtörtént, ajánlást nem teszek, azonban a hasonló jellegű jogsérelmek elkerülése érdekében az 1993. évi LIX. törvény 17. § (1) bekezdésére hivatkozással felkérem a Borsod-Abaúj-Zemplén Megyei Illetékhivatal vezetőjét, hogy fokozottabban gondoskodjon az eljárási rend, a vonatkozó jogszabályok betartásáról.

Budapest, 1999. október 25.

Dr. Polt Péter